Document ID: 32005R1708

ΚΑΝΟΝΙΣΜΌΣ (ΕΚ) αριθ. 1708/2005 ΤΗΣ ΕΠΙΤΡΟΠΉΣ
της 19ης Οκτωβρίου 2005
για τον καθορισμό λεπτομερών κανόνων εφαρμογής του κανονισμού (ΕΚ) αριθ. 2494/95 του Συμβουλίου όσον αφορά την κοινή περίοδο αναφοράς του δείκτη για τον εναρμονισμένο δείκτη τιμών καταναλωτή και για την τροποποίηση του κανονισμού (ΕΚ) αριθ. 2214/96
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995, για τη θέσπιση εναρμονισμένων δεικτών τιμών καταναλωτή (1), και ιδίως το άρθρο 4 τρίτο εδάφιο και το άρθρο 5 παράγραφος 3,
τη γνώμη της Ευρωπαϊκής Κεντρικής Τράπεζας (2), όπως απαιτείται από το άρθρο 5 παράγραφος 3 του κανονισμού (ΕΚ) αριθ. 2494/95,
Εκτιμώντας τα ακόλουθα:
(1)
Οι εναρμονισμένοι δείκτες τιμών καταναλωτή («ΕνΔΤΚ») είναι εναρμονισμένοι δείκτες πληθωρισμού που απαιτούνται από την Επιτροπή και την Ευρωπαϊκή Κεντρική Τράπεζα για την εκτέλεση των καθηκόντων τους σύμφωνα με το άρθρο 121 της συνθήκης ΕΚ. Οι ΕνΔΤΚ είναι σχεδιασμένοι έτσι ώστε να διευκολύνουν διεθνείς συγκρίσεις του πληθωρισμού των τιμών καταναλωτή. Αποτελούν σημαντικούς δείκτες για τη διαχείριση της νομισματικής πολιτικής.
(2)
Στο άρθρο 5 παράγραφος 1 στοιχείο α) του κανονισμού (ΕΚ) αριθ. 2494/95, το στάδιο I των αναγκαίων μέτρων για την κατάρτιση συγκρίσιμων δεικτών τιμών καταναλωτή συνεπάγεται την κατάρτιση προσωρινής σειράς δεικτών.
(3)
Στο άρθρο 5 παράγραφος 1 στοιχείο β) του κανονισμού (ΕΚ) αριθ. 2494/95, κατά το στάδιο II ο εναρμονισμένος δείκτης τιμών καταναλωτή (ΕνΔΤΚ) αρχίζει να εφαρμόζεται από το δείκτη Ιανουαρίου 1997, ενώ το 1996 είναι η κοινή περίοδος αναφοράς του δείκτη.
(4)
Ο κανονισμός (ΕΚ) αριθ. 2494/95 δεν εμποδίζει, ωστόσο, την αναπροσαρμογή των ΕνΔΤΚ σε άλλη κοινή περίοδο αναφοράς του δείκτη.
(5)
Ύστερα από την προσχώρηση των δέκα νέων κρατών μελών το 2004, ορισμένοι υποδείκτες των ΕνΔΤΚ, που διέπονται από το σύστημα «ταξινόμησης της ατομικής κατανάλωσης με βάση το σκοπό προσαρμοσμένης στις ανάγκες των ΕνΔΤΚ (COICOP/ΕνΔΤΚ)», όπως καθορίζει ο κανονισμός (ΕΚ) αριθ. 1749/96 της Επιτροπής, της 9ης Σεπτεμβρίου 1996, επί των αρχικών μέτρων για την υλοποίηση του κανονισμού (ΕΚ) αριθ. 2494/95 του Συμβουλίου για τους εναρμονισμένους δείκτες τιμών καταναλωτή (3), αναφέρονται σε διαφορετικές περιόδους αναφοράς του δείκτη. Ωστόσο, οι ΕνΔΤΚ πρέπει να καταρτίζονται με βάση κοινές περιόδους αναφοράς του δείκτη ώστε να εξασφαλίζεται η συγκρισιμότητα σύμφωνα με το άρθρο 4 του κανονισμού (ΕΚ) αριθ. 2494/95.
(6)
Η αναπροσαρμογή της κοινής περιόδου αναφοράς του δείκτη βελτιώνει την καταλληλότητα των ΕνΔΤΚ σύμφωνα με το άρθρο 5 παράγραφος 3 του κανονισμού (ΕΚ) αριθ. 2494/95.
(7)
Θεωρείται ορθή πρακτική να αναπροσαρμόζεται η περίοδος αναφοράς των δεικτών τιμών όταν γίνονται σημαντικές αναθεωρήσεις των δεικτών από την άποψη των ειδών ή της γεωγραφικής κάλυψης ή και των δύο.
(8)
Είναι αναγκαία η θέσπιση κανόνων για κοινές περιόδους αναφοράς του δείκτη για τους υποδείκτες COICOP/ΕνΔΤΚ που έχουν ενσωματωθεί στους ΕνΔΤΚ σε διάφορες χρονικές στιγμές, προκειμένου να εξασφαλιστεί ότι οι ΕνΔΤΚ που προκύπτουν πληρούν τις απαιτήσεις συγκρισιμότητας και καταλληλότητας του άρθρου 4 και του άρθρου 5 παράγραφος 3 του κανονισμού (ΕΚ) αριθ. 2494/95.
(9)
Στο πλαίσιο αυτό, είναι αναγκαίο να αποσαφηνιστεί και να εναρμονιστεί η ορολογία έτσι ώστε να καθοδηγεί την επιχειρησιακή πρακτική σχετικά με τις περιόδους αναφοράς για τους ΕνΔΤΚ. Επίσης, είναι απαραίτητο να τροποποιηθεί ο κανονισμός (ΕΚ) αριθ. 2214/96 της Επιτροπής, της 20ής Νοεμβρίου 1996, για τη θέσπιση εναρμονισμένων δεικτών τιμών καταναλωτή: διαβίβαση και διάδοση των υποδεικτών των ΕνΔΤΚ (4).
(10)
Τα μέτρα που προβλέπονται στον εν λόγω κανονισμό είναι σύμφωνα με τη γνώμη της επιτροπής στατιστικού προγράμματος, η οποία συστάθηκε με την απόφαση 89/382/ΕΟΚ, Ευρατόμ του Συμβουλίου (5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στόχος
Στόχος του παρόντος κανονισμού είναι να θεσπίσει κοινούς κανόνες για τον καθορισμό ορισμένων περιόδων αναφοράς του δείκτη ώστε να διασφαλιστεί ότι οι εναρμονισμένοι δείκτες τιμών καταναλωτή («ΕνΔΤΚ») που προκύπτουν είναι συγκρίσιμοι και κατάλληλοι.
Άρθρο 2
Ορισμοί
Για την κατάρτιση των ΕνΔΤΚ χρησιμοποιούνται τρία είδη κοινών περιόδων αναφοράς ή βασικών περιόδων, οι οποίες μπορούν να επιλέγονται η μία ανεξάρτητα από την άλλη:
α)
η «περίοδος αναφοράς των συντελεστών στάθμισης» είναι αυτή που ορίζεται στο άρθρο 2 του κανονισμού (ΕΚ) αριθ. 2454/97 της Επιτροπής (6)·
β)
η «περίοδος αναφοράς των τιμών» είναι η περίοδος από την οποία μετρώνται οι αλλαγές των τρεχουσών τιμών και για την οποία οι τιμές χρησιμοποιούνται ως παρονομαστές για τους υπολογισμούς του δείκτη· αναφέρεται στις τιμές που χρησιμοποιούνται για την αποτίμηση του όγκου στις σταθμίσεις των ΕνΔΤΚ·
(γ)
η «περίοδος αναφοράς του δείκτη» είναι η περίοδος για την οποία ο δείκτης καθορίζεται σε 100 μονάδες δείκτη.
Άρθρο 3
Μέτρα εφαρμογής
1. Η κοινή περίοδος αναφοράς του δείκτη των ΕνΔΤΚ καθορίζεται σε 2005 = 100.
2. Οι πλήρεις χρονολογικές σειρές των δεικτών και υποδεικτών ΕνΔΤΚ όλων των ειδών χρησιμοποιούν ως βάση νέα, κοινή περίοδο αναφοράς, όταν αυτό κρίνεται σκόπιμο. Όταν γίνονται αναπροσαρμογές για τις πλήρεις χρονολογικές σειρές όλων των δεικτών και υποδεικτών ΕνΔΤΚ χρησιμοποιείται ως βάση η κοινή περίοδος αναφοράς του δείκτη. Η χρήση της νέας περιόδου αναφοράς του δείκτη αρχίζει να παράγει αποτελέσματα με το δείκτη του Ιανουαρίου του επόμενου ημερολογιακού έτους.
3. Η Επιτροπή (Eurostat) μπορεί να αναπροσαρμόζει την περίοδο αναφοράς του δείκτη κατόπιν διαβούλευσης με την επιτροπή στατιστικού προγράμματος η οποία συστάθηκε με την απόφαση 89/382/ΕΟΚ, Ευρατόμ.
4. Οι τυχόν επιπλέον υποδείκτες COICOP/ΕνΔΤΚ που πρέπει να ενσωματωθούν στους ΕνΔΤΚ συνδέονται τον Δεκέμβριο σε επίπεδο 100 μονάδων του δείκτη και αρχίζουν να παράγουν αποτελέσματα με το δείκτη του επόμενου Ιανουαρίου.
Άρθρο 4
Τροποποίηση
Το άρθρο 4 του κανονισμού (ΕΚ) αριθ. 2214/96 αντικαθίσταται από το ακόλουθο κείμενο:
«Άρθρο 4
Διάδοση των υποδεικτών
Η Επιτροπή (Eurostat) διαδίδει τους υποδείκτες των ΕνΔΤΚ για τις κατηγορίες που απαριθμούνται στο παράρτημα 1 του παρόντος κανονισμού με βάση κοινή περίοδο αναφοράς του δείκτη».
Άρθρο 5
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Οκτωβρίου 2005.

Labels: 2
19